**Tuomo Prättälä** (s. 30. huhtikuuta 1979 Helsinki) on suomalainen soul- ja jazzmuusikko ja -säveltäjä. Hän laulaa ja soittaa pääinstrumentteinaan pianoa ja koskettimia. Hän on ollut mukana useissa kokoonpanoissa soittajana ja säveltäjänä sekä julkaissut kolme soololevyä taiteilijanimellä **Tuomo**.

Henkilöhistoria ja yhtyeet
--------------------------

Prättälä aloitti pianonsoiton seitsemänvuotiaana. Hän on opiskellut Sibelius-lukiossa ja Pop & Jazz Konservatorion tanssimuusikkolinjalla ja suorittanut lisäksi siviilipalveluksen Teatterikorkeakoulun äänimiehenä. Musiikillisiksi vaikuttajikseen hän mainitsee Stevie Wonderin, Marvin Gayen, Curtis Mayfieldin ja varsinkin Princen, jolta hän on myös saanut vaikutteita laulutyyliinsä.

Muusikonuransa Prättälä aloitti Quintessence-yhtyeessä ja on soittanut kosketinsoittimia ja pianoa, laulanut ja tuottanut sekä tehnyt kappaleita useissa kokoonpanoissa, kuten Q-Continuum (jonka riveissä hän esiintyy taiteilijanimellä "Organ Kane"), Ilmiliekki Quartet, Huba, Emma Salokoski Ensemble ja MP4. Vuosina 2002–2006 Prättälä oli mukana yhteensä kymmenellä albumilla seitsemässä eri kokoonpanossa, oli näissä yhtyeissä neljä kertaa ehdolla Emma-palkinnon saajaksi, voitti kaksi kansainvälistä jazzkilpailua Teosto-palkinnon ja Finland Festivalsin Vuoden nuori taiteilija -palkinnon.

Maaliskuussa 2007 Sony Finland ja Suomen Jazzliitto myönsivät Prättälälle Sony Jazzpalkinnon. Vuonna 2007 hän oli muun muassa mukana soittajana ja tuottajana Janna Hurmerinnan albumilla *Right Now*.

### Tuomo

Prättälän ensimmäinen, taiteilijanimellä "Tuomo" tehty sooloalbumi *My Thing* julkaistiin 17. tammikuuta 2007. Albumilla Prättälä lauloi, soitti piano- ja kosketinosuudet, sävelsi ja sanoitti kappaleet sekä teki sovitukset yhtyeelle, puhaltimille ja jousille. Albumi on julkaistu CD:n lisäksi vinyylinä. Albumilta julkaistiin single "Don't Take it Too Hard / Ourselves".

*My Thing* oli parhaimmillaan Suomen albumilistalla kahdeksannella sijalla. Maaliskuussa 2008 *My Thing* palkittiin Emma-palkinnolla kategoriassa Vuoden hip hop-, dance-, R&B-albumi. Prättälä oli samana vuonna ehdokkaana Vuoden miessolisti -kategoriassa. *My Thing* valittiin myös Radio Helsingin vuoden 2007 levyksi. Albumi on myynyt Suomessa kultalevyyn oikeuttavan määrän kopioita.

Prättälän toinen sooloalbumi *Reaches Out For You* julkaistiin CD:nä 4. helmikuuta 2009 ja vinyylinä 1. huhtikuuta. 15. lokakuuta 2008 albumilta julkaistiin radiosoittoon single "Ordinary". Singleä ei julkaistu CD:nä tai vinyylinä. *Reaches Out For You* nousi julkaisuviikollaan Suomen virallisen albumilistan toiseksi ja pysyi listalla viiden viikon ajan.

Prättälän kolmas albumi *My Own Private Sunday* julkaistiin 4. tammikuuta 2010. Prättälä soittaa useilla albumin kappaleilla suurimman osan instrumenteista. Albumi oli parhaimmillaan Suomen albumilistan sijalla kuusi.

Tuomo Prättälä Emma Salokoski Ensemblen kokoonpanossa Ilosaarirockissa vuonna 2007.

Muita projekteja
----------------

Prättälä on soittanut myös kokoonpanossa Paleface & Räjähtävä nyrkki sekä yhdessä Markus Nordenstrengin kanssa duona Tuomo & Markus, joka on julkaissut vuonna 2016 albumin *Dead Circles*. Hän soittaa myös yhtyeissä Northern Governors sekä Pratt & Moody.

Nykyisin hän säveltää nuotteihin ja liikkuu tonaalisen ja atonaalisen musiikin välimaastossa.

Diskografia (sooloura)
----------------------

* *My Thing*  (Jupiter (Texicalli), 2007)
* *Don't Take It Too Hard / Ourselves*  (Jupiter (Texicalli), 2007), 7" single
* *Reaches Out For You*  (Jupiter (Texicalli), 4. helmikuuta 2009)
* *My Own Private Sunday*  (Jupiter (Texicalli), 4. tammikuuta 2010)
* *The New Mystique*  (Sony Music Entertainment Finland Oy), 31. tammikuuta 2014)

Lähteet
-------

1. 1 2  Tuomo Prättälä: Vinyl out and Videoblog too  12.5.2007. Myspace.com. Viitattu 30.11.2009. (englanniksi)
2. 1 2 3 4  Sony Jazzpalkinto 2007 Tuomo Prättälälle (Arkisto yksityishenkilön kotisivuilla)  26.3.2007. Suomen Jazzliitto. Viitattu 30.11.2009. [vanhentunut linkki]
3. ↑  Jarkko Jokelainen: Tuomo Prättälä: Ja Tuomo soittaa (Arkisto Archive.org-sivustolla)  13.7.2007. Helsingin Sanomat/Nyt-liite.  Arkistoitu 30.9.2007. Viitattu 30.11.2009.
4. ↑  The Q-superheroes from planet Jupiter Texicalli Records. Viitattu 30.11.2009. (englanniksi)
5. 1 2  Silja Hakulinen: Tuomo Prättälä  25.1.2007. Skenet. Viitattu 30.11.2009.
6. ↑  Janna – Right Now Meteli.net.  Arkistoitu 10.3.2013. Viitattu 30.11.2009.
7. ↑  Tuomo – My Thing Meteli.net.  Arkistoitu 2.11.2011. Viitattu 30.11.2009.
8. ↑  Pete Hoppula: Jupiter Records – The Sound Of Soulsville Helsinki: vinyylisinkku kunniaan! Blues News. Viitattu 30.11.2009.
9. ↑  My Thing Yleisradio. Viitattu 14.11.2010.
10. ↑  Voittajat  2008. Suomen Ääni- ja kuvatallennetuottajat ÄKT ry.  Arkistoitu 10.3.2008. Viitattu 30.11.2009.
11. ↑  Ehdokkaat  2008. Suomen Ääni- ja kuvatallennetuottajat ÄKT ry.  Arkistoitu 20.8.2009. Viitattu 30.11.2009.
12. ↑  Radio Helsingin vuoden levy on Tuomon My Thing  2.1.2008. Helsingin Sanomat.  Arkistoitu 8.6.2008. Viitattu 30.11.2009.
13. ↑  Tuomo Prättälä: My own private sunday  21.9.2009. Tuomomusic.com. Viitattu 30.11.2009. (englanniksi)
14. ↑  Tuomo – Reaches Out For You Meteli.net. Viitattu 30.11.2009.
15. ↑  New single "Ordinary" on Radio YleX  1.10.2008. Tuomomusic.com. Viitattu 30.11.2009. (englanniksi)
16. ↑  Tuomo Prättälä: New single out now!  15.10.2008. Myspace.com. Viitattu 23.10.2008. (englanniksi)
17. ↑  Reaches Out For You Yleisradio. Viitattu 14.11.2010.
18. ↑  New Album in January  20.10.2009. Tuomomusic.com. Viitattu 30.11.2009.
19. ↑  My Own Private Sunday Yleisradio. Viitattu 14.11.2010.
20. ↑  Mikko Mattlar: Soulmies säveltää nyt nuoteille.  *Helsingin Sanomat*, 29.4.2019, s. B 15. Helsinki:  Sanoma Oyj. Artikkelin verkkoversio. Viitattu 6.5.2019.

Aiheesta muualla
----------------

* Tuomo Prättälän verkkosivut (englanniksi)
* Tuomo Prättälä Myspacessa (englanniksi)
* Tuomo Prättälä Meteli.netissä

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Taiteenala Muokkaa Wikidatassa | 
* MusicBrainz

 |

 |